Það er margt líkt með íslenska karlalandsliðinu í handknattleik í dag og liðinu sem vann til silfurverðlauna á Ólympíuleikunum í Peking 2008 að sögn Ásgeirs Arnar Hallgrímssonar , fyrrverandi landsliðsmanns í handknattleik . Íslenska liðið hefur farið frábærlega af stað á EM í Austurríki , Svíþjóð og Noregi og er með fullt hús stiga í E-riðli keppninnar eftir sigra gegn Danmörku og Rússlandi . Íslenska liðið mætir Ungverjalandi í lokaleik sínum í riðlinum í dag en Ísland er nú þegar komið áfram í milliriðla . Sigur gegn Ungverjum myndi hins vegar gera það að verkum að liðið fer með tvö stig inn í milliriðla . Þá væri liðið einnig í mun betra stöðu að ná í annað af þeim tveimur sætum sem í boði eru á EM fyrir undankeppni Ólympíuleikanna í Tókýó 2020 . „ Ef við horfum á síðustu tvo leiki sem íslenska liðið er búið að spila þá er ekki annað hægt en að vera bjartsýnn fyrir Ungverjaleikinn sem leggst virkilega vel í mig . Við förum fullir sjálfstrausts inn í þennan leik og ef við náum upp svipaðri spilamennsku og í fyrstu tveimur leikjum þá ætti þetta að vera klár sigur að mínu mati . Guðmundur Þórður Guðmundsson er búinn að vera tæp tvö ár með liðið og hefur á þeim tíma náð að koma inn með sínar áherslu og annað . Hann vill spila ákveðinn varnarleik og sóknarleik og þetta er í raun bara fyrsta stórmótið þar sem að liðið er að uppskera eftir þessar áherslubreytingar sem orðið hafa á liðinu . Að sama skapi eru bara tveir leikir búnir og við þurfum að passa það að fara ekki fram úr okkur en það er alveg á hreinu að liðið hefur litið mjög vel út í þessum fyrstu tveimur leikjum . “ Ásgeir Örn er á meðal reyndustu landsliðsmanna Íslands frá upphafi en hann á að baki 247 leiki þar sem hann hefur skorað 414 mörk . Hann viðurkennir að gengi íslenska liðsins á mótinu hafi komið sér á óvart . „ Það hefur komið mér á óvart hversu góðir við erum . Ég vissi að við værum með gott lið en að vinna Dani og slátra Rússum er kannski ekki alveg eitthvað sem maður átti von á . Ásýnd liðsins hefur líka komið mér á óvart og það hversu heilsteypt liðið er . Það er erfitt að finna veikleika á liðinu á þessum tímapunkti og þetta hefur verið mun betra en ég bjóst við . Eitt af því sem hefur svo komið mér mest á óvart er hversu gríðarlega sterkir við höfum verið í vörninni . Vörnin sem liðið spilar er alltaf smá rúlletta en varnarleikurinn hefur gengið fullkomlega upp . " Sjá viðtalið í heild sinni í Morgunblaðinu í dag .